অতিরিক্ত মুটিয়ে যাওয়া কিংবা স্বাস্থ্য খারাপ হয়ে যাওয়ার মতো সমস্যাগুলো সাধারণত হয় সঠিক খাদ্যাভ্যাসের অভাবে। খাদ্যাভ্যাসের নিয়মিত অনিয়ম ঘুমের ব্যাঘাতও ঘটাতে পারে। সুস্থ ও সুন্দর জীবনযাপন করার জন্য একটু সচেতনভাবে নির্বাচন করুন আপনার দৈনন্দিন খাদ্য তালিকা।  প্রতিদিন একটা নির্দিষ্ট সময় খাওয়ার অভ্যাস করুন। পুরো দিনের খাবারের একটা প্ল্যান করে নিতে পারেন দিনের শুরুতেই। সারারাত যেহেতু খাওয়া হয় না, সেহেতু সকালের নাশতাটা ভরপেট করা  জরুরি। খাদ্য তালিকায় প্রচুর শাকসবজি, দেশীয় মৌসুমি ফল পর্যাপ্ত পরিমাণে রাখুন। কারণ তাজা খাবার ত্বক সতেজ করে। মাংস বাদ দিয়ে মাছ খাওয়ার অভ্যাস বাড়িয়ে তুলতে হবে। ইচ্ছামতো ভাত বা ভাতজাতীয় খাবার খাবেন না। এর পরিবর্তে শাকসবজি বা সালাদ খেতে পারেন প্রচুর পরিমাণে। ভাজাপোড়া ও তেলজাতীয় খাবার এড়িয়ে চলুন। তবে মাছের তেল খাওয়া যেতে পারে। সপ্তাহে এক বা দুই দিন মাংস খেলেও প্রচুর সবজি সঙ্গে রাখুন। প্রতিদিন খাবারের তালিকায় ডাল পরিমিত রাখুন। বিভিন্ন রকম ডাল একসঙ্গে মিশিয়ে রান্না করতে পারেন। এতে দৈনন্দিন আমিষের চাহিদা পূরণ হয়ে  যাবে। পাশাপাশি শিম, ছোলা ইত্যাদি খেতে পারেন। এতে আমিষের সঙ্গে খনিজ লবণও পেয়ে যাবেন পর্যাপ্ত পরিমাণে। ভাজা, ভুনা বাদ দিয়ে সিদ্ধ জাতীয় খাবার বেশি খান। ডিম ও দুধের মতো পুষ্টিকর খাবারগুলো প্রতিদিনের খাদ্য তালিকায় রাখার চেষ্টা করুন। কাজের শক্তি পাবেন, ক্লান্তিও আসবে না সহজে। কী পরিমাণ খাবেন, তা নির্ধারণ করবে আপনার পাকস্থলীর আয়তন। তাই প্রয়োজনের অতিরিক্ত খেতে যাবেন না। যতটুকু খেতে পারবেন ততটুকু প্লেটে নিন। নিজের খাবার নিজে তুলে খাওয়ার অভ্যাস করলে সবচেয়ে ভালো হয়। কারণ আপনার চাহিদা আপনার    চেয়ে ভালো কেউ  বুঝবে না। গোগ্রাসে না গিলে ভালোভাবে চিবিয়ে খান। এতে হজম ভালো হবে। লেবুর খোসা প্রাকৃতিক হজমি। গুরুপাক খাবার খেলে এক টুকরা লেবু খোসাসহ চিবিয়ে খেতে পারেন। টেলিভিশনের সামনে বসে খাবেন না বা খেতে খেতে অন্য মনষ্ক হয়ে পড়বেন না। একদম ভরপেট খাওয়া উচিত নয়। বিশেষ করে রাতের খাবার। রাতে খেয়েই সঙ্গে সঙ্গে শুয়ে পড়া অনুচিত। আবার অতিরিক্ত পরিশ্রমের পরপরই খাবেন না। হাত-মুখ ধুয়ে ৫ মিনিট বিশ্রাম নিয়ে তারপর খান। খাবারে অতিরিক্ত তেল ও মসলা দেবেন না। বাইরের খাবার যতটা সম্ভব এড়িয়ে চলুন। বিশেষ করে কোমল পানীয়, ফাস্টফুড ও কৃত্রিম রঙ  দেওয়া খাবার। এ ধরনের খাবার ডায়াবেটিস, হৃদরোগ এবং স্ট্রোকের ঝুঁকি বাড়ায়। এ ছাড়া খাবারে কৃত্রিম রঙ ক্যান্সারের কারণ হতে পারে। প্রতিদিন কমপক্ষে ৮ গ্গ্নাস থেকে ১২ গ্গ্নাস পানি পান করা জরুরি।  অনেকেই অতিরিক্ত ওজন নিয়ে বিপাকে থাকেন। ডায়েট করতে গিয়ে হারিয়ে ফেলেন স্বাভাবিক সৌন্দর্য। কম-বেশি খেলে শরীর দুর্বল হয়ে পড়তে পারে। কিন্তু সঠিক খাদ্যাভ্যাস ওজনকে স্বাভাবিক রাখার পাশাপাশি আপনার শরীরকে পর্যাপ্ত পুষ্টির জোগান দিতে সক্ষম। যেমন রাতে বা দুপুরে কোথাও দাওয়াত থাকলে ভারি খাবার তো খেতে হবেই। এ ক্ষেত্রে দিনের  অন্যান্য খাদ্য তালিকার সঙ্গে সেটা অ্যাডজাস্ট করে ফেলুন। তিনবেলা খাবারের ফাঁকে খিদে পেলে ফল বা বিস্কুট ধরনের খাবার খান। ভারি খাবার খেতে যাবেন না। রাতে ঘুমানোর সময় ক্ষুধা লাগলে কিছু না খাওয়াই ভালো, তবে ফল কিংবা ননী ছাড়া দুধ খেতে পারেন। সবসময় প্রাণিজ আমিষ না খেয়ে উদ্ভিজ্জ আমিষ বেশি খান। কারণ উদ্ভিজ আমিষে ফ্যাট কম থাকে। ভাত ও ভারি খাবারের পরিবর্তে সালাদ ও সবজি খান প্রচুর পরিমাণে। সামুদ্রিক মাছ থাকতে পারে খাবারের টেবিলে। ওজন কমাতে তেলে ভাজা খাবার, আইসক্রিম, চকোলেট, কেক, বিস্কুট এবং বিকেলের নাশতার পর্ব পরিহার করুন।  প্যাকেটজাত ফলের রসের পরিবর্তে ফল খান। মিষ্টি জাতীয় খাবার একেবারেই এড়িয়ে চলুন। প্রতিদিন টকদই খেতে পারেন।    মনে রাখুন  খাবার দামি হলেই যে তা সব সময় ভালো খাবার হবে, এর কোনো মানে নেই। কম দামি খাবার দিয়েও প্রয়োজনীয় পুষ্টির চাহিদা পূরণ করা সম্ভব।  সপ্তাহে একদিন নিজের পছন্দমতো খাবার খেতে পারেন। এতে খাওয়ার রুচি বাড়বে ও একঘেয়েমি কমবে।  সঠিক খাদ্যাভ্যাসের পাশাপাশি পর্যাপ্ত পরিমাণ ঘুম ও ব্যায়াম করা জরুরি।  ডায়াবেটিস রোগী অথবা গর্ভবতী নারীর খাদ্য তালিকা ডাক্তারের পরামর্শ অনুয়ায়ী হওয়া  বাঞ্ছনীয়।  এই গরমে খাদ্য তালিকায় ডাব ও শরবত রাখতে পারেন। শসাও খেতে পারেন। এতে শরীর ঠা া থাকবে।